Gedagte vir die dag: Baie vrugte | Maroela Media
DA beplan betoging oor beurtkrag
Boeing ontwikkel nuwe sagteware vir 737 Max-vliegtuig
Alle Christchurch-slagoffers uitgeken
Beurtkrag lei tot wateronderbrekings in Nelson Mandelabaai
Vermoorde tiener se familie ontvang ŉ huis
Gedagte vir die dag: Baie vrugte
“My Vader word juis daardeur verheerlik dat julle baie vrugte dra . . . “ (Johannes 15:8)
Dit word toe uiteindelik agt verse in die Johannesevangelie waarin Jesus, duidelik en herhalend, hierdie bekende boer-wingerdstoklote-prentjie teken. Die vrugte daarbyvoeg, asook die teenstelling daarvan: die vrugteloosheid. Hy trek die gevolge van laasgenoemde deur tot by die laaste ellende – verdroog, vuur, verbrand.
Die begenadigde vrugdraers kry ‘n bykomende belofte: Nie net is daar die vreugde van hul verbondenheid aan Jesus nie, maar hulle ontvang ook ‘n vrypas na die Goddelike oor. En die gewaarborgde oopgaan van sy seënende hande. Die lewensap wat deur hulle bruis, laat hulle op vele vlakke geseënd lewe.
Dit is klaarblyklik wat oorvloedige vrugdra tot gevolg het – oorvloedige seën. Sien, die vrugte word nie ter wille van die loot self gedra nie; dit is ander wat dit pluk en eet en geniet. Omstanders, buitestanders, selfs toevallige verbygangers. Vreemdelinge. Hulle pluk die vrugte van die loot se verbintenis aan die wingerdstok. En hieroor glimlag God breed.
Só leer die Jesusvolgelinge ‘n kosbare les: Hul dissipelskap is nie om hul eie onthalwe nie. Dit is in die eerste plek tot eer van God en tot tasbare voordeel van hul medemens. Daarom kan hulle, die vrugdraers, maar vra vir nóg, en nóg, en nóg. Hulle sál dit kry, want, sê Jesus, sy Vader word deur die baie vrugte verheerlik. Sy ander skepsels wat honger daarna – die omstanders, die buitestanders, die toevallige verbygangers, die vreemdelinge – word immers daardeur gevoed.
Here, hoe bevoorreg is ek om vrugte te dra! Hou my styf aan U gebind. Maak die vrugte meer en meer, tot u eer.
Uit die Beek 2018 deur Barend Vos
Uitgewer: Lux Verbi
Barend Vos christelik Lux Verbi
ToekomsVenster: Die wet van kuisheid
ToekomsVenster: Die wet van versoening